## Uredba o određenim pravima osoba izabranih na dužnosti u jedinicama lokalne samouprave i jedinicama lokalne uprave i samouprave

### NN 42/1997 (21.4.1997.), Uredba o određenim pravima osoba izabranih na dužnosti u jedinicama lokalne samouprave i jedinicama lokalne uprave i samouprave

# **VLADA REPUBLIKE HRVATSKE**

Na temelju članka 110. Ustava Republike Hrvatske i članka 23. Zakona
o Vladi Republike Hrvatske ("Narodne novine", br. 41/90, 8/91, 14/91, 53A/91,
9/92, 55/92 i 29/94), Vlada Republike Hrvatske je na sjednici održanoj
17. travnja 1997. godine donijela

## **UREDBU**

### **O ODREĐENIM PRAVIMA OSOBA IZABRANIH NA DUŽNOSTI U JEDINICAMA LOKALNE SAMOUPRAVE I JEDINICAMA LOKALNE UPRAVE I SAMOUPRAVE**

Članak 1.

Ovom Uredbom uređuju se određena prava općinskih načelnika i njihovih
zamjenika, gradonačelnika i njihovih zamjenika, predsjednika i potpredsjednika
općinskih i gradskih vijeća i županijskih skupština, članova općinskih,
gradskih i županijskih poglavarstava, drugih osoba izabranih ili imenovanih
na pojedine dužnosti od strane predstavničkih tijela ili poglavarstava
koji u tijelima jedinice lokalne samouprave, odnosno jedinice lokalne uprave
i samouprave obavljaju određene dužnosti, kao i povjerenika Vlade Republike
Hrvatske i njihovih pomoćnika imenovanih u pojedinim jedinicama lokalne
samouprave, odnosno jedinicama lokalne uprave i samouprave.

Ova Uredba ne odnosi se na župane, podžupane, gradonačelnika Grada Zagreba
i zamjenika gradonačelnika Grada Zagreba koji imaju zakonom utvrđen položaj
dužnosnika Republike Hrvatske i čiji je položaj uređen posebnim zakonom,
kao ni na prestanak radnog odnosa pročelnika upravnih odjela i službi koji
su radni odnos zasnovali temeljem natječaja, čiji je radnopravni položaj
uređen posebnim zakonom.

Članak 2.

Osobe iz članka 1. stavka 1. ove Uredbe za vrijeme obavljanja dužnosti
na koju su izabrani ili imenovani ostvaruju pravo na plaću, odnosno naknadu
plaće, kao i druga prava ako je to utvrđeno općim aktima jedinice lokalne
samouprave, odnosno jedinice lokalne uprave i samouprave, u skladu s tim
aktima.

Vrijeme obavljanja dužnosti osobama iz članka 1. stavka 1. ove Uredbe
uračunava se u staž osiguranja.

Članak 3.

Predsjednicima i potpredsjednicima općinskih i gradskih vijeća i županijskih
skupština prava temeljem obavljanja dužnosti prestaju:

- danom konstituiranja novoizabranog predstavničkog tijela,

- danom imenovanja povjerenika Vlade Republike Hrvatske, kada su nastupile
zakonom predviđene okolnosti za imenovanje povjerenika,

- danom donošenja odluke o razrješenju od dužnosti kada ih je predstavničko
tijelo razriješilo prije isteka mandata predstavničkog tijela, ako odlukom
o razrješenju nije drugačije određeno.

Općinskim načelnicima i gradonačelnicima, njihovim zamjenicima, članovima
općinskog, gradskog i županijskog poglavarstva, kao i povjerenicima Vlade
Republike Hrvatske i njihovim pomoćnicima, prava temeljem obavljanja dužnosti
prestaju:

- danom izbora novog općinskog načelnika, gradonačelnika, odnosno člana
općinskog, gradskog ili županijskog poglavarstva,

- danom imenovanja povjerenika Vlade Republike Hrvatske, kada su nastupile
zakonom predviđene okolnosti za imenovanje povjerenika.

Druge osobe koje na određene dužnosti bira, odnosno imenuje općinsko
ili gradsko vijeće ili županijska skupština, odnosno općinsko, gradsko
ili županijsko poglavarstvo, osim osoba iz stavka 1. i 2. ovoga članka,
razrješavaju se dužnosti i ostvaruju prava temeljem Zakona o upravi.

Odluka o prestanku ostvarivanja prava temeljem prestanka obavljanja
određene dužnosti dostavlja se osobi kojoj je prestala dužnost i službi
koja obavlja kadrovske poslove.

Članak 4.

Osobe iz članka 1. stavka 1. ove Uredbe ostvaruju prava na naknadu plaće
i staž osiguranja za vrijeme 90 dana po prestanku dužnosti.

Prije isteka roka iz stavka 1. ovog članka ostvarivanje prava može prestati:

- na vlastiti zahtjev,

- zapošljavanjem,

- umirovljenjem,

- izborom na drugu dužnost koju ne obavlja kao volonter.

Naknada iz stavka 1. ovog članka isplaćuje se na teret proračuna općine,
grada, odnosno županije.

Prava utvrđena ovom Uredbom osobe iz članka 1. stavka 1. ove Uredbe
ostvaruju u općinama, gradovima, odnosno županijama u kojima su do prestanka
radnog odnosa obnašali određene dužnosti.

Članak 5.

Za vrijeme utvrđeno člankom 4. ove Uredbe, osobe kojima je prestala
dužnost imaju pravo na naknadu plaće u visini prosječne plaće koja im je
isplaćivana za vrijeme 12 mjeseci koji su prethodili donošenju odluke o
prestanku dužnosti.

Članak 6.

Ova Uredba stupa na snagu danom objave u "Narodnim novinama".

Klasa: 015-01/97-02/07
Urbroj: 5030109-97-1
Zagreb, 17. travnja 1997.

Predsjednik
**mr. Zlatko Mateša,** v. r.

Uredba, NN 42/1997-592